pythainlp/thaigov-v2-corpus-22032023 huggingface dataset:
วันศุกร์ที่ 30 ตุลาคม 2563
สภา สบช. เห็นชอบเปิด 2 หลักสูตรปริญญาโทการพยาบาล รองรับสังคมปัจจุบันและอนาคต
ภาสถาบันพระบรมราชชนก มีมติเห็นชอบเปิด 2 หลักสูตรพยาบาลศาสตร์มหาบัณฑิต ด้านการพยาบาลผู้ใหญ่ผู้สูงอายุ และเวชปฏิบัติชุมชน เพื่อพัฒนาศักยภาพบุคลากรด้านการพยาบาลขั้นสูง ตอบโจทย์ความต้องการบริการด้านการแพทย์และสาธารณสุขของสังคมปัจจุบันและอนาคต
สภาสถาบันพระบรมราชชนก มีมติเห็นชอบเปิด 2 หลักสูตรพยาบาลศาสตร์มหาบัณฑิต ด้านการพยาบาลผู้ใหญ่ผู้สูงอายุ และเวชปฏิบัติชุมชน เพื่อพัฒนาศักยภาพบุคลากรด้านการพยาบาลขั้นสูง ตอบโจทย์ความต้องการบริการด้านการแพทย์และสาธารณสุขของสังคมปัจจุบันและอนาคต
วันนี้ (30 ตุลาคม 2563) ที่กระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข ในฐานะนายกสภาสถาบันพระบรมราชชนก เป็นประธานการประชุมสภาสถาบันพระบรมราชชนก ครั้งที่ 7/2563 ให้สัมภาษณ์ว่า ประเทศไทยได้กำลังเข้าสู่สังคมสูงอายุสมบูรณ์แบบ (Completed Aged Society) มีความต้องการบริการด้านสุขภาพสำหรับผู้สูงอายุเพิ่มขึ้น และนโยบายในการพัฒนาระบบบริการสุขภาพปฐมภูมิ ประชาชนได้รับการดูแลสุขภาพแบบองค์รวม ใกล้บ้าน สอดคล้องกับการสำรวจของคณะพยาบาลศาสตร์ วิทยาลัยพยาบาลบรมราชชนนี สถาบันพระบรมราชชนก ที่พบว่าบุคลากรและหน่วยงานด้านสุขภาพ ต้องการศึกษาพัฒนาความรู้ด้านการพยาบาลขั้นสูง ในการดูแลผู้สูงอายุและส่งเสริมสุขภาพเชิงรุกในชุมชน ดังนั้นที่ประชุมสภาสถาบันพระบรมราชชนกมีมติเห็นชอบให้เปิดหลักสูตรพยาบาลศาสตร์มหาบัณฑิต 2 หลักสูตรแรก คือด้านการพยาบาลผู้ใหญ่และผู้สูงอายุ และหลักสูตรเวชปฏิบัติชุมชน เพื่อดูแลครอบคลุมทุกระยะของการเจ็บป่วย รองรับความต้องการบริการด้านการแพทย์และสาธารณสุขของสังคมปัจจุบันและอนาคต รวมถึงเป็นการตอบโจทย์ยุทธศาสตร์ 20 ปีของกระทรวงสาธารณสุข ที่ต้องการเพิ่มศักยภาพและพัฒนาระบบบริการสุขภาพชุมชน ป้องกันการเจ็บป่วยด้วยโรคเรื้อรัง โรคระบาด และภาวะฉุกเฉินในทุกช่วงอายุ ซึ่งต้องอาศัยความรู้ ทักษะ และประสบการณ์ของทีมบุคลาการทางการแพทย์ และพยาบาลวิชาชีพ
นายแพทย์เกียรติภูมิกล่าวต่อว่า สถาบันพระบรมราชชนก ได้เปิดหลักสูตรระดับปริญญาโทหลักสูตรแรก คือสาธารณสุขศาสตรมหาบัณทิตที่วิทยาลัยสาธารณสุขสิรินทร จังหวัดขอนแก่น จะเปิดภาคการศึกษาในวันที่ 28 พฤศจิกายน 2563 และที่ประชุมสภาวิชาการ ครั้งที่ 9/2563 เมื่อวันที่ 23 กันยายน 2563 ได้เห็นชอบให้เปิดหลักสูตรพยาบาลศาสตรมหาบัณฑิต 2 สาขา โดยสาขาวิชาการพยาบาลผู้ใหญ่และผู้สูงอายุจะเปิดสอน ณ วิทยาลัยพยาบาลบรมราชชนนี กรุงเทพ, วิทยาลัยพยาบาลบรมราชชนนี พุทธชินราช จ.พิษณุโลก และวิทยาลัยพยาบาลบรมราชชนนี สงขลา เริ่มในปีการศึกษา 2564 ส่วนสาขาการพยาบาลเวชปฏิบัติชุมชน เปิดสอน ณ วิทยาลัยพยาบาลบรมราชชนนี ขอนแก่น เปิดหลักสูตรในปีการศึกษา 2564 และวิทยาลัยพยาบาลบรมราชชนนี กรุงเทพ เปิดหลักสูตรในปีการศึกษา 2565 ซึ่งผู้เรียนสามารถนำความรู้ที่ได้จากการศึกษามาต่อยอด เพิ่มโอกาสในอาชีพด้านการพยาบาลขั้นสูง ทั้งในภาครัฐ เอกชน เช่น เป็นอาจารย์พยาบาล ผู้เชี่ยวชาญ นักวิจัย ผู้ประกอบการด้านสุขภาพหรือประกอบอาชีพอิสระ
************************** 30 ตุลาคม 2563
วันศุกร์ที่ 30 ตุลาคม 2563
มท.1 นำคณะผู้บริหารร่วมพิธีถวายผ้าพระกฐินพระราชทานของกระทรวงมหาดไทย ประจำปี 2563
มท.1 นำคณะผู้บริหารร่วมพิธีถวายผ้าพระกฐินพระราชทานของกระทรวงมหาดไทย ประจำปี 2563
วันนี้ (30 ต.ค. 63) เวลา 14.00 น. ที่พระอุโบสถ วัดเศวตฉัตร วรวิหาร เขตคลองสาน กรุงเทพมหานคร พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานในพิธีถวายผ้าพระกฐินพระราชทานของกระทรวงมหาดไทย ประจำปี 2563โดยมี นายฉัตรชัย พรหมเลิศ ปลัดกระทรวงมหาดไทย พร้อมด้วยคณะผู้บริหารระดับสูงของกระทรวงมหาดไทย ข้าราชการ เจ้าหน้าที่ จากหน่วยงานในสังกัดกระทรวงมหาดไทย ตลอดจนบริษัท ห้างร้าน และประชาชนผู้มีจิตศรัทธา เข้าร่วมในพิธีฯ
พระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานผ้าพระกฐินให้กระทรวงมหาดไทยนำมาถวายพระสงฆ์จำพรรษาถ้วนไตรมาส ณ วัดเศวตฉัตร วรวิหาร เขตคลองสาน กรุงเทพมหานคร เพื่อเป็นการทำนุบำรุงพระพุทธศาสนา โดยพิธีถวายผ้าพระกฐินพระราชทานในวันนี้ ประกอบด้วย พิธีถวายเครื่องบริวารพระกฐินพระราชทาน ได้แก่ บาตร เครื่องอัฐบริขาร ตาลปัตรฯ และเครื่องไทยธรรม แด่พระสงฆ์รูปที่ครองผ้า และถวายปัจจัยที่ผู้มีจิตศรัทธา ร่วมโดยเสด็จพระราชกุศลแด่เจ้าอาวาสเพื่อถวายแด่พระภิกษุ สามเณร เพื่อนำไปบูรณปฏิสังขรณ์พระอาราม หรือทำนุบำรุงพระพุทธศาสนา และสนับสนุนกิจกรรมต่างๆ ของวัด โดยมียอดเงินที่ถวายผ้าพระกฐินพระราชทานถวายเป็นพระราชกุศล เป็นจำนวนเงินทั้งสิ้น จำนวน 5,317,839 บาท พร้อมทั้งมอบเงินให้โรงเรียนวัดเศวตฉัตรเพื่อเป็นทุนบำรุงการศึกษาแก่นักเรียน
วัดเศวตฉัตร วรวิหาร เป็นพระอารามหลวงชั้นตรี ชนิดวรวิหาร ตั้งอยู่ในเขตคลองสาน กรุงเทพมหานคร เดิมชื่อ วัดบางลำพูล่าง สันนิษฐานว่าก่อสร้างขึ้นตั้งแต่สมัยกรุงศรีอยุธยา ซึ่งต่อมาได้รับการบูรณะโดยพระเจ้าบรมวงศ์เธอ กรมหมื่นสุรินทรรักษ์ พระราชโอรสในพระบาทสมเด็จพระพุทธยอดฟ้าจุฬาโลกมหาราช ต้นราชสกุลฉัตรกุล ในช่วงปี พ.ศ. 2359–2373 ต่อมาได้รับการปฏิสังขรณ์โดยพระบาทสมเด็จพระนั่งเกล้าเจ้าอยู่หัว ซึ่งต่อมาพระบาทสมเด็จพระจอมเกล้าเจ้าอยู่หัว พระราชทานชื่อวัดใหม่ว่า วัดเศวตฉัตร โดยกรมศิลปากรได้ประกาศกำหนดให้วัดเศวตฉัตร วรวิหาร ได้รับการขึ้นทะเบียนเป็นโบราณสถานของชาติ ตามประกาศในราชกิจจานุเบกษา เล่มที่ 94 ตอนที่ 75 วันที่ 16 สิงหาคม 2520
วันศุกร์ที่ 30 ตุลาคม 2563
ปังไม่หยุด!! ลงทะเบียน “คนละครึ่ง” เต็มโควตา 10 ล้านคนแล้ว
--
#ไทยคู่ฟ้าได้รับความสนใจอย่างท่วมท้น สำหรับมาตรการ “คนละครึ่ง” ที่เปิดให้ประชาชนที่สนใจร่วมลงทะเบียนโครงการ ตั้งแต่วันที่ 16 ต.ค. 63 ที่ผ่านมา ล่าสุด เมื่อกดตรวจสอบสิทธิผ่านเว็บไซต์ www.คนละครึ่ง .com จะพบว่า จำนวนสิทธิคงเหลือนั้นเป็น 0 แล้ว เท่ากับว่า มีผู้ลงทะเบียนรับสิทธิโครงการเต็มจำนวน 10 ล้านคน ซึ่งระบบจะทำการตรวจสอบและส่ง SMS แจ้งยืนยันสิทธิโดยเร็ว
.
ข้อมูล ณ วันที่ 28 ต.ค. 63 เวลา 12.00 น. มียอดการใช้จ่ายสะสม 1,225.44 ล้านบาท แบ่งเป็นเงินที่ประชาชนจ่าย 626.97 ล้านบาท และภาครัฐร่วมจ่ายอีก 598.47 ล้านบาท คำนวณเป็นยอดใช้จ่ายเฉลี่ย 229 บาทต่อครั้ง และมีการใช้จ่ายครบทุกจังหวัด โดยจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร สงขลา นครศรีธรรมราช สุราษฎร์ธานี และเชียงใหม่ ตามลำดับ สำหรับร้านค้าที่สนใจเข้าร่วมโครงการยังลงทะเบียนได้ต่อเนื่อง ผ่านทางเว็บไซต์ www.คนละครึ่ง .com และสาขาธนาคารกรุงไทยโดยไม่มีการปิดรับลงทะเบียน ซึ่งขณะนี้มีร้านค้าเข้าร่วมแล้วกว่า 400,000 ร้านค้า
.
ขอย้ำเตือนกันตรงนี้ว่า หากผู้ลงทะเบียนและผ่านการตรวจสอบแล้ว ไม่ใช้สิทธิครั้งแรกภายใน 14 วัน จะถูกตัดสิทธิ โดยกระทรวงการคลัง จะนำยอดผู้ลงทะเบียนแต่ไม่ได้ใช้สิทธิไปเปิดให้ประชาชนลงทะเบียนรอบใหม่อีกครั้ง
.
อย่างไรก็ตาม ขณะนี้มีพฤติกรรมโฆษณาชวนเชื่อ เช่น สแกนคิวอาร์โค้ดแลกเป็นเงินสด จึงขอย้ำเตือนให้ประชาชนระมัดระวัง และผู้ที่กระทำผิดจะถูกดำเนินการตามกฎหมาย หากต้องการแจ้งเบาะแสการกระทำผิด สามารถส่งข้อมูลไปได้ที่ halfhalf@fpo.go.th หรือ โทร. 02 273 9020 ต่อ 3697 3527 3548 3509
วันศุกร์ที่ 30 ตุลาคม 2563
ชาวสวนยางเฮ! ราคายางพารายังแรงไม่หยุด
--
#ไทยคู่ฟ้ามีข่าวดีมาบอกครับ...สัปดาห์นี้ราคายางพารายังแรงไม่หยุด โดยยางแผ่นรมควันพุ่งแตะสูงสุด 77.85 บาท/กก. ที่ตลาดกลางยางพารา จ.นครศรีธรรมราช ส่วนตลาดกลางฯ จ.สงขลา และตลาดกลางฯ จ.สุราษฎร์ธานี ราคาอยู่ที่ 77.72 บาท/กก. หลังจากเปิดตลาดสัปดาห์นี้เพียง 2 วัน ราคาเพิ่มขึ้นกว่า 11 บาท คาดการณ์ว่าราคาสามารถพุ่งสูงต่อเนื่องแตะ 80 บาท/กก. ได้ภายในสัปดาห์นี้ ซึ่งราคายางจะยังคงอยู่ในแนวบวกอย่างต่อเนื่อง และทะลุแนวต้านสูงสุดในรอบ 3 ปี 5 เดือน
.
สาเหตุที่ราคายางปรับตัวสูงขึ้นมาจากหลายปัจจัย เช่น ปริมาณผลผลิตยางธรรมชาติน้อยกว่าตัวเลขที่คาดการณ์ไว้ ความต้องการยางในตลาดเพิ่มสูงขึ้น ทั้งสินค้าประเภทยุทธภัณฑ์ ถุงมือยาง ยางยืด การจำหน่ายรถยนต์ของจีนซึ่งเป็นผู้นำเข้ายางเพิ่มขึ้น โดยเฉพาะรถบรรทุกขนาดใหญ่ เป็นต้น
.
นอกจากนี้ ยังเป็นผลพวงมาจากการดำเนินงานของรัฐบาล โดยเฉพาะการขับเคลื่อนโมเดล “เกษตรพาณิชย์ทันสมัย” ซึ่งเป็นความร่วมมือของกระทรวงเกษตรฯ และกระทรวงพาณิชย์ ทั้งโครงการประกันรายได้ชาวสวนยาง และล่าสุดคือ 6 มาตรการปฏิรูปยางพารา เพื่อเพิ่มราคา สร้างเสถียรภาพราคา เพิ่มขีดความสามารถในการแข่งขัน เน้นลงทุนแปรรูปส่งเสริมวิจัยสร้างผลิตภัณฑ์ใหม่ ใช้กลยุทธ์ใหม่การขายการตลาดเชิงรุกเจาะจีนทุกมณฑลและเปิดตลาดใหม่ๆ ในประเทศต่างๆ
Cr : กระทรวงเกษตรและสหกรณ์
วันศุกร์ที่ 30 ตุลาคม 2563
ป้องกันไข้หวัด สกัดโควิด ต้องดูแลตัวเอง อย่าการ์ดตก
--
#ไทยคู่ฟ้า ตอนนี้บ้านเราเริ่มเข้าสู่ฤดูหนาว หลายพื้นที่เริ่มมีอุณหภูมิลดลง อากาศเย็น เป็นปัจจัยเสี่ยงที่ทำให้ติดเชื้อโรคระบบทางเดินหายใจได้ง่าย เช่น ไข้หวัด หรือไข้หวัดใหญ่ ขณะเดียวกันยังมีการระบาดของโรคโควิดอยู่ด้วย สิ่งที่แอดมินอยากจะมาเตือนกันก็คือ โรคไข้หวัดใหญ่กับโรคโควิด มีอาการคล้ายคลึงกัน เช่น มีไข้ ไอ ปวดศีรษะ ฉะนั้นถ้าเรารู้จักป้องกันตนเองอย่างเหมาะสม สวมหน้ากากอนามัย ล้างมือบ่อย ๆ โอกาสที่จะเป็นโรคโควิดจะน้อยมาก
.
ไข้หวัดใหญ่และโควิด ติดต่อได้เหมือนกัน ผ่านการไอ จาม หรือสัมผัสถูกน้ำมูก และเสมหะของผู้ป่วย แต่อาการของโควิดจะมีไข้ น้ำมูก และไอไม่เด่นเท่าไข้หวัดใหญ่ ระดับของไข้จะต่ำ ๆ ประมาณ 37.5 หรือ 37.8 องศาเซลเซียส อาจรู้สึกครั่นเนื้อครั่นตัวและมีไอร่วม แต่ที่เด่นชัดคือ จะสูญเสียการรับรสและกลิ่น แต่สามารถหายได้เองใน 10-14 วัน
.
สรุป ก็คือ ถ้าไม่อยากเป็นทั้งไข้หวัดใหญ่ หรือโควิด ก็ต้องป้องกันตัวเอง อย่าการ์ดตก ใส่หน้ากาก ทั้งคนป่วยและคนไม่ป่วย เว้นระยะห่าง 1-2 เมตร ล้างมือบ่อย ๆ กินของร้อน ใช้ช้อนกลางส่วนตัว หลีกเลี่ยงสถานที่แออัด เน้นการอยู่พื้นที่โล่งและมีแดดก็จะช่วยป้องกันได้
วันศุกร์ที่ 30 ตุลาคม 2563
การประชุมผู้บริหารระดับสูงของสำนักงานปลัดกระทรวงอุตสาหกรรม
นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมผู้บริหารระดับสูงของสำนักงานปลัดกระทรวงอุตสาหกรรม  ณ ห้อง อก.1 ชั้น 2 สำนักงานปลัดกระทรวงอุตสาหกรรม
วันนี้ (30 ตุลาคม 2563) เวลา 10.00น. นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมผู้บริหารระดับสูงของสำนักงานปลัดกระทรวงอุตสาหกรรม โดยมีผู้บริหารหน่วยงานเข้าร่วมประชุมฯ ณ ห้อง อก.1 ชั้น 2 สำนักงานปลัดกระทรวงอุตสาหกรรม
โดยที่ประชุมฯ ได้มีการรายงานผลการดำเนินงานในปีงบประมาณ 2563 ในด้านต่างๆ อาทิ ผลการใช้จ่ายเงินงบประมาณ ประจำปี 2563 รายงานผลการจัดซื้อจัดจ้าง รวมถึงแผนการปฏิบัติงานและแผนการใช้จ่ายเงินประจำปีงบประมาณ 2564
#prindustry
วันศุกร์ที่ 30 ตุลาคม 2563
วธ.ร่วมกับม.เทคโนโลยีราชมงคลกรุงเทพ เปิดงานลอยกระทงวิถีใหม่ ผสานนวัตกรรมและประเพณี พร้อมโชว์ลอยกระทง 5 ภาค และลอยโคมวิถีใหม่
วธ.ร่วมกับม.เทคโนโลยีราชมงคลกรุงเทพ เปิดงานลอยกระทงวิถีใหม่ ผสานนวัตกรรมและประเพณี พร้อมโชว์ลอยกระทง 5 ภาค และลอยโคมวิถีใหม่ โดยใช้แสงเทียนจากไฟ LED ปลัด วธ.ปลื้ม  คนรุ่นใหม่เห็นคุณค่าของวัฒนธรรมประเพณีไทยและเผยแพร่สิ่งที่ดีงามสู่เยาวชนรุ่นหลัง
ช่วงค่ำของวันที่ ๒๙ ตุลาคม ๒๕๖๓ ดร.ยุพา ทวีวัฒนะกิจบวร ปลัดกระทรวงวัฒนธรรม เป็นประธานในพิธีเปิดงานลอยกระทงวิถีใหม่ ผสานนวัตกรรมและประเพณี โดยมีนายสมพร ปิยะพันธ์ รักษาราชการแทนอธิการบดีมหาวิทยาลัยเทคโนโลยีราชมงคลกรุงเทพ คณะผู้บริหารมหาวิทยาลัย นักเรียน นักศึกษา ประชาชนทั่วไปเข้าร่วม ณ บริเวณหน้าสำนักงานอธิการบดี มหาวิทยาลัยเทคโนโลยีราชมงคลกรุงเทพ ภายในงานมีการออกร้านของนักศึกษา ศิษย์เก่า สินค้าโอทอป การแสดงทางศิลปวัฒนธรรม วงโปงลางศิลป์สาธร การแสดงเส็งประทีปบูชาพระเพ็ง รอบสระน้ำ
ในโอกาสนี้ปลัดกระทรวงวัฒนธรรมได้ร่วมลอยกระทงด้วยปลัดกระทรวงวัฒนธรรม กล่าวว่า มีความยินดีที่ได้มาเป็นประธานในพิธีเปิดงานลอยกระทงวิถีใหม่ ผสานนวัตกรรมและประเพณี ที่ดำเนินการโดย สถาบันศิลปวัฒนธรรม มหาวิทยาลัยเทคโนโลยีราชมงคลกรุงเทพ ในวันนี้ ทางกระทรวงวัฒนธรรม (วธ.) มีภารกิจในการสืบสาน รักษา ต่อยอด วัฒนธรรมและประเพณีที่ดีงามของประเทศไทย จึงเป็นที่น่ายินดีที่มหาวิทยาลัยเทคโนโลยีราชมงคลกรุงเทพ ได้ให้ความสำคัญในการสืบสานอนุรักษ์ประเพณีที่ดีงามให้อยู่คู่กับชาวไทย เพื่อให้ประชาชนได้เห็นคุณค่าของวัฒนธรรมประเพณีไทยและเผยแพร่สิ่งที่ดีงามสู่เยาวชนรุ่นหลังสืบไป
“ขอขอบคุณทุกภาคส่วน ทั้งภาครัฐและเอกชนที่ช่วยกันจัดงานครั้งนี้ อาทิ กระทรวงวัฒนธรรมสภาอุตสาหกรรมแห่งประเทศไทย บริษัท บุญรอดบริวเวอรี่ จำกัด บริษัท ไทยเบฟเวอเรจ จำกัด (มหาชน) คณะผู้จัดงานบิ๊กเม้าเทนส์ และหน่วยงานอื่น ๆ ร่วมกันสืบสานและอนุรักษ์วัฒนธรรมประเพณีลอยกระทงของไทย นอกจากนี้ยังต้องการกระตุ้นให้เกิดการท่องเที่ยวขึ้นภายในพื้นที่เขตสาทร ตลอดจนส่งเสริมให้ผู้ประกอบการ ศิษย์เก่านักศึกษา ผู้ประกอบการร้านค้าต่างๆ ได้มีพื้นที่ขายสินค้าและบริการในช่วงเทศกาล เช่น การขายสินค้า อาหาร การจัดซุ้มกิจกรรม การจัดแสดงดนตรี เป็นต้น เป็นการนำมิติวัฒนธรรมมาสร้างคุณค่าและช่วยกระตุ้นเศรษฐกิจของชุมชนโดยรอบสถานศึกษาอีกด้วย”
ทั้งนี้ การจัดงานดังกล่าว ได้มีการจำลองบรรยากาศวัฒนธรรมการลอยกระทงจากทั้ง5ภาคเช่นการลอยกระทงสาย จังหวัดตาก การลอยกระทงกาบกล้วย เมืองแม่กลอง จังหวัดสมุทรสงคราม การลอยกระทงสี อำเภอโพธาราม จังหวัดราชบุรีเป็นต้น และพิเศษกับการลอยโคมวิถีใหม่ โดยใช้แสงเทียนจากไฟ LED ด้วย
วันศุกร์ที่ 30 ตุลาคม 2563
ดีอีเอส ระดมความคิดเห็นหน่วยงานภาครัฐและมหาวิทยาลัย 54 แห่ง เกี่ยวกับ“(ร่าง) แผนแม่บทปัญญาประดิษฐ์แห่งชาติเพื่อการพัฒนาประเทศไทย เตรียมพัฒนาแผนร่วม อว.เสนอ ครม.ภายในเดือนธันวาคมฯ
ดีอีเอส ระดมความคิดเห็นหน่วยงานภาครัฐและมหาวิทยาลัย 54 แห่ง เกี่ยวกับ“(ร่าง) แผนแม่บทปัญญาประดิษฐ์แห่งชาติเพื่อการพัฒนาประเทศไทย เตรียมพัฒนาแผนร่วม อว.เสนอ ครม.ภายในเดือนธันวาคมฯ
เมื่อวันที่ 29 ตุลาคม 2563 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม เป็นประธานการประชุมรับฟังความคิดเห็นครั้งที่ 2 จากหน่วยงานภาครัฐและมหาวิทยาลัย จำนวน 54 แห่ง เพื่อหารือ “(ร่าง) แผนแม่บทปัญญาประดิษฐ์แห่งชาติเพื่อการพัฒนาประเทศไทย โดยมีกรอบประเด็นในการรับฟังความเห็นครั้งนี้ ได้แก่ 1) เป้าหมายและกรอบแผนแม่บท AI 2) แผนงานหลักภายใต้ยุทธศาสตร์AI 3) กลไกขับเคลื่อนสำคัญ AI ของไทย ณ ห้องประชุม MDES1 ชั้น 9 กระทรวงดิจิทัลเพื่อเศรษฐกิจและสังคม ศูนย์ราชการแจ้งวัฒนะ จากนั้น กระทรวงดิจิทัลฯ และกระทรวงการอุดมศึกษา วิทยาศาสตร์ วิจัย และนวัตกรรม หรือ อว. จะร่วมพัฒนาแผนฯ และนำเสนอขอรับความเห็นชอบอนุมัติจาก ครม. ภายในเดือนธันวาคม 2563 ต่อไป ส่วนผู้แทนจากหน่วยงานที่เกี่ยวข้องร่วมประชุมระดมความคิดเห็นในครั้งนี้ อาทิ สำนักงานปลัดฯ ทุกกระทรวง สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) สภาดิจิทัลเพื่อเศรษฐกิจและสังคมแห่งประเทศไทย สภาอุตสาหกรรม หอการค้าไทยและสภาหอการค้าแห่งประเทศไทย ธนาคารแห่งประเทศไทย สมาคมปัญญาประดิษฐ์แห่งประเทศไทย สำนักงานการวิจัยแห่งชาติ (วช.) สำนักงานนวัตกรรมแห่งชาติ (องค์การมหาชน) (NIA) เป็นต้น
ทั้งนี้การผลักดัน (ร่าง) แผนแม่บทปัญญาประดิษฐ์แห่งชาติเพื่อการพัฒนาประเทศ (พ.ศ.2564 –2570) เพื่อให้ประเทศไทยจะเป็นประเทศชั้นนำในการพัฒนาและประยุกต์ใช้เทคโนโลยีปัญญาประดิษฐ์ จากความร่วมมือระหว่างภาครัฐและภาคอุตสาหกรรม เพื่อเพิ่มศักยภาพในการแข่งขันของประเทศ และยกระดับคุณภาพชีวิตของประชาชนให้ดีขึ้นในยุคเศรษฐกิจดิจิทัล ภายในปี พ.ศ. 2570
******************
วันศุกร์ที่ 30 ตุลาคม 2563
"ออท.แอฟริกาใต้ ชื่นชมรัฐบาลแก้ปัญหา COVID พร้อมยืนยันถึงมิตรภาพและพัฒนาความร่วมมือกับไทย"
พล.อ.ชัยชาญ ช้างมงคล รมช.กห.ได้ให้การต้อนรับการเยี่ยมคำนับของ นาย Geoffrey Quinton Mitchell Doidge ( เจฟฟรีย์ ควินตัน มิตเชลล์ ดอยจ์ ) ออท.สาธารณรัฐแอฟริกาใต้/ไทย ณ ศาลาว่าการกลาโหม
ทั้งสองฝ่ายได้หารือร่วมกันถึงแนวทางในการพัฒนาความร่วมมือทางทหารระหว่างสองประเทศ โดยเฉพาะการขยายความร่วมมือด้านอุตสาหกรรมป้องกันประเทศระหว่างกันที่เป็นรูปธรรม ภายหลังแผนการลงนามในข้อตกลงร่วมกันที่กำลังจัดทำและลงนามร่วมกัน พล.อ.ชัยชาญ’ รมช.กห. ได้ย้ำว่า ไทยพร้อมผลักดันความร่วมมือดังกล่าวให้เป็นรูปธรรมต่อเนื่องกันไปภายใต้สถานการณ์การแพร่ระบาดของ COVID-19 และพร้อมให้การสนับสนุนข้อมูลและเป็นกำลังใจกับแอฟริกาใต้ในการรับมือกับความท้าทายของการแพร่ระบาดของโรคที่กำลังเกิดขึ้นไปด้วยกัน
นาย Geoffrey’ ได้กล่าวขอบคุณถึงพัฒนาการความร่วมมือทางทหารอย่างดีจากทุกหน่วยงานของ กห.ที่ผ่านมา โดยเฉพาะด้านอุตสาหกรรมป้องกันประเทศที่อยู่ระหว่างการลงนามความร่วมมือกัน ขณะเดียวกันก็พร้อมขยายความร่วมมือคู่ขนานทั้งทางวิชาการและด้านอื่นๆควบคู่กันไป พร้อมกันนี้ขอชื่นชมรัฐบาลไทย ที่ประสบความสำเร็จในการดูแลป้องกันและแก้ปัญหา COVID-19 อย่างดียิ่งที่ผ่านมา ซึ่งทำให้ชาวแอฟริกาใต้ที่พำนักในไทยรู้สึกปลอดภัย ตลอดทั้งช่วยสนับสนุนอำนวยความสะดวกการเดินทางกลับของทั้งชาวไทยและชาวแอฟริกากลับประเทศที่ผ่านมาเป็นอย่างดี ทั้งนี้แอฟริกาใต้ขอยืนยันความเป็นมิตรที่ดีกับไทยและเข้าใจถึงสถานการณ์ที่ยุ่งยากซับซ้อนที่กำลังเกิดขึ้นในไทย
วันศุกร์ที่ 30 ตุลาคม 2563
ปลัดฯ กอบชัย เป็นประธานเปิดงานสัมมนาวิชาการระดับชาติ Green Scrap Metal Thailand 2020
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดงานสัมมนาวิชาการระดับชาติ Green Scrap Metal Thailand 2020 ณ โรงแรม ปทุมวัน ปริ๊นเซส กรุงเทพฯ
วันนี้ (30 ตุลาคม 2563) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดงานสัมมนาวิชาการระดับชาติ Green Scrap Metal Thailand 2020 ภายใต้โครงการ Greening the Scrap Metal Value Chain through Promotion of BAT/BEP to Reduce U-POPs Releases from Recycling Facilities พร้อมด้วย นายจุลพงษ์ ทวีศรี นายภานุวัฒน์ ตริยางกูรศรี รองปลัดกระทรวงอุตสาหกรรม นายสมพล โนดไธสง นายนิรันดร์ ยิ่งมหิศรานนท์ และผู้บริหารกระทรวงอุตสาหกรรม เข้าร่วม โดยมี นายวิษณุ ทับเที่ยง อธิบดีกรมอุตสาหกรรมพื้นฐานและการเหมืองแร่ Mr. Stein R. Hansen ผู้อำนวยการสำนักงานภูมิภาคและผู้แทนถาวร UNIDO ประจำประเทศไทย ให้การต้อนรับ ณ โรงแรม ปทุมวัน ปริ๊นเซส กรุงเทพฯ
สำหรับงานสัมมนาดังกล่าว มีวัตถุประสงค์เพื่อเผยแพร่ผลงานดำเนินงานโครงการในด้านต่าง ๆ ได้แก่ การสำรวจข้อมูลของอุตสาหกรรมรีไซเคิลเศษโลหะ เพื่อกำหนดนโยบายการจัดการเศษโลหะอย่างยั่งยืน การนำเทคโนโลยีที่ทันสมัยและแนวทางด้านเทคนิคที่ดีที่สุดไปใช้เพื่อลดผลกระทบต่อสิ่งแวดล้อม การสร้างเครือข่ายห่วงโซ่อุปทานในอุตสาหกรรมรีไซเคิลเศษโลหะ รวมถึงการสร้างความตระหนักเกี่ยวกับ U-POPs และ BAT/BEP ทั้งนี้ได้มีพิธีลงนามในสัญญาการสนับสนุนการลงทุนเพื่อปรับปรุงกระบวนการผลิตให้เป็นมิตรกับสิ่งแวดล้อม ระหว่าง UNIDO และผู้ประกอบการในภาคอุตสาหกรรม
วันศุกร์ที่ 30 ตุลาคม 2563
เริ่มแล้ว!! ธอส. มหกรรมบ้านมือสองราคาพิเศษ ครั้งที่ 1 ลดสูงสุด 50%
เอาใจคนอยากมีบ้านในราคาสุดคุ้ม จัดงาน “มหกรรมบ้านมือสองราคาพิเศษครั้งที่ 1” นำทรัพย์ NPA ในพื้นที่กรุงเทพฯ และปริมณฑล จำนวน 200 รายการ ทั้งบ้านเดี่ยว บ้านแฝด ทาวน์เฮ้าส์ และห้องชุด จำหน่ายพร้อมส่วนลดสูงสุด 50% จากราคาปกติ
เอาใจคนอยากมีบ้านในราคาสุดคุ้ม จัดงาน “มหกรรมบ้านมือสองราคาพิเศษครั้งที่ 1” นำทรัพย์ NPA ในพื้นที่กรุงเทพฯ และปริมณฑล จำนวน 200 รายการ ทั้งบ้านเดี่ยว บ้านแฝด ทาวน์เฮ้าส์ และห้องชุด จำหน่ายพร้อมส่วนลดสูงสุด 50% จากราคาปกติ ราคาเริ่มต้นต่ำสุดเพียง 35,000 บาทเท่านั้น ผู้ซื้อทรัพย์ในงานมีสิทธิ์เลือกใช้มาตรการผ่อนดาวน์หรือสินเชื่อดอกเบี้ย 0% ทั้งนี้ มหกรรมบ้านมือสองราคาพิเศษ ครั้งที่ 1 จะจัดขึ้นในวันศุกร์ที่ 30 ตุลาคม - 1 พฤศจิกายน 2563 ระหว่างเวลา 10.00-20.00 น. ณ ห้างสรรพสินค้าเดอะมอลล์ บางกะปิ สอบถามรายละเอียด และดูข้อมูลทรัพย์ NPA ของธนาคารได้ที่ www.ghbhomecenter.com และ Facebook Fanpage ธนาคารอาคารสงเคราะห์
วันศุกร์ที่ 30 ตุลาคม 2563
นายกรัฐมนตรีและภริยา ร่วมลอยกระทงวิถีใหม่ สืบสานวัฒนธรรมไทย พร้อมคณะรัฐมนตรี ประชาชนและสื่อมวลชน ณ คลองผดุงกรุงเกษม ข้างทำเนียบรัฐบาล
นายกรัฐมนตรีและภริยา ร่วมลอยกระทงวิถีใหม่ สืบสานวัฒนธรรมไทย พร้อมคณะรัฐมนตรี ประชาชนและสื่อมวลชน ณ คลองผดุงกรุงเกษม ข้างทำเนียบรัฐบาล
วันนี้ (30 ต.ค. 63) เวลา 17.30น. นายอนุชา บูรพชัยศรี โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และนางนราพร จันทร์โอชา ภริยา เป็นประธานงานสืบสานประเพณีลอยกระทง พุทธศักราช 2563 "ลอยกระทงวิถีใหม่ สืบสานวัฒนธรรมไทย"ณ คลองผดุงกรุงเกษม ข้างทำเนียบรัฐบาล ซึ่งจัดโดยสำนักนายกรัฐมนตรีร่วมกับกระทรวงวัฒนธรรม เพื่อสืบสานเอกลักษณ์ความเป็นไทย และร่วมรักษาประเพณีอันดีงามที่เป็นการแสดงออกถึงความกตัญญูต่อสายน้ำที่หล่อเลี้ยงชีวิตและสังคมไทยมายาวนานตั้งแต่สมัยสุโขทัยเป็นต้นมา โดยมีคณะรัฐมนตรี ข้าราชการการเมือง ผู้บริหาร ข้าราชการและเจ้าหน้าที่ในทำเนียบรัฐบาล แต่งกายด้วยชุดผ้าไทยเข้าร่วมงานอย่างพร้อมเพรียง
โอกาสนี้ นายกรัฐมนตรีและภริยา พร้อมคณะรัฐมนตรี ชมการแสดงรำวงลอยกระทง จากนั้น นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวรายงานการจัดงานสืบสานประเพณีลอยกระทงพุทธศักราช 2563 "ลอยกระทงวิถีใหม่ สืบสานวัฒนธรรมไทย"ต่อจากนั้น นายกรัฐมนตรีและภริยา คณะรัฐมนตรี ชมนิทรรศการองค์ความรู้เกี่ยวกับประเพณีลอยกระทง และการรักษาสิ่งแวดล้อม ก่อนร่วมถ่ายภาพและร่วมลอยกระทงพร้อมคณะรัฐมนตรี ข้าราชการ สื่อมวลชนและประชาชน โดยรอบบริเวณคลองผดุงกรุงเกษม
..............................................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 30 ตุลาคม 2563
ออมสิน จัดงานวันออมแห่งชาติ 2563 “รากฐานสังคมดี เริ่มที่การออม” พร้อมออกแคมเปญจูงใจเด็กฝากต่อเนื่อง รับสิทธิพิเศษ 3 ต่อ ชวน สมาชิกธนาคารโรงเรียน “แข่งกันออม” ลุ้นทุนการศึกษา
พิธีเปิดงานวันออมแห่งชาติ ประจำปี 2563 ด้วยแนวคิด “รากฐานสังคมดี เริ่มที่การออม” ซึ่งธนาคารออมสินในฐานะสถาบันเพื่อการออมได้จัดกิจกรรมมากมายเกี่ยวกับการออมในปีนี้ โดยมี นายวิทัย รัตนากร ผู้อำนวยการธนาคารออมสิน เป็นประธานในพิธีเปิดงาน
วันนี้ (30 ตุลาคม 2563) ณ หอประชุมบุรฉัตร ธนาคารออมสิน สำนักงานใหญ่ ได้มีพิธีเปิดงานวันออมแห่งชาติ ประจำปี 2563 ด้วยแนวคิด “รากฐานสังคมดี เริ่มที่การออม” ซึ่งธนาคารออมสินในฐานะสถาบันเพื่อการออมได้จัดกิจกรรมมากมายเกี่ยวกับการออมในปีนี้ ได้แก่ การแจกกระปุกเพื่อส่งเสริมการออมสำหรับการฝากเงินในวันนี้ การรับฝากเงินสำหรับเด็กในกิจกรรมพิเศษ “เด็กดี มีวินัย ได้ลุ้นโชค” และพิธีมอบรางวัลการประกวดวาดภาพการ์ตูนส่งเสริมการออม ทั้งในประเภทเยาวชนจนถึงประชาชนทั่วไป โดยมี นายวิทัย รัตนากร ผู้อำนวยการธนาคารออมสิน เป็นประธานในพิธีเปิดงาน
นายวิทัย รัตนากร ผู้อำนวยการธนาคารออมสิน เปิดเผยถึงการจัดงานวันออมแห่งชาติของธนาคารออมสินในปีนี้ ว่า มีกิจกรรมส่งเสริมการออมเป็นพิเศษสำหรับเด็ก คือ กิจกรรม “เด็กดี มีวินัย ได้ลุ้นโชค” สำหรับผู้ที่มีอายุ 7-15 ปี เปิดบัญชีเงินฝากเผื่อเรียก Youth Savings ขั้นต่ำ 100 บาท โดยฝากในวันนี้ (30 ตุลาคม 2563) และฝากเงินต่อเนื่องทุกเดือนๆ ละ 50 บาทขึ้นไป จนถึงวันที่ 31 สิงหาคม 2564 จะได้รับสิทธิพิเศษ 3 ต่อ คือ ต่อที่ 1 ได้รับอัตราดอกเบี้ยพิเศษ 1.25% ต่อปี โดยต้องมียอดเงินฝากสูงสุดไม่เกิน 100,000 บาท ต่อที่ 2 ได้รับเงินขวัญถุง 100 บาท และต่อที่ 3 ลุ้นรับของรางวัลมูลค่า 10,000 บาท จำนวน 108 รางวัล รวมมูลค่า 1,080,000 บาท หรือถ้าฝากในวันที่ 31 ตุลาคม 2563 ถึงวันที่ 30 พฤศจิกายน 2563 และฝากเงินต่อเนื่องทุกเดือนๆ ละ 50 บาทขึ้นไป จนถึงวันที่ 31 สิงหาคม 2564 ได้รับอัตราดอกเบี้ยสูงสุด 0.50% ต่อปี และได้รับสิทธิ์ลุ้นของรางวัลมูลค่า 10,000 บาท ด้วยเช่นกัน โดยกำหนดจับรางวัลในวันที่ 30 กันยายน 2564
ขณะที่กิจกรรมการออมในสถานศึกษา ได้จัด โครงการแข่งกันออมกับออมสิน ซึ่งเริ่มตั้งแต่วันที่ 1 มกราคม ถึง วันที่ 30 กันยายน 2564 เป็นกิจกรรมกระตุ้นการออมต่อเนื่องในกลุ่มสถานศึกษา นักเรียน-นักศึกษา ที่เป็นสมาชิกธนาคารโรงเรียนธนาคารออมสิน ให้มีความตื่นตัวกับการออมและมีส่วนร่วมกันวางแผนการออมอย่างสม่ำเสมอ โดยมี “รางวัลยอดนักออม” สำหรับนักเรียนที่มีวินัยการออมดีเด่น พิจารณาจากความถี่ในการฝากเงิน-ถอนเงิน พร้อมด้วยส่งผลงานคลิปส่งเสริมการออมสำหรับเยาวชน โดยมีรางวัลทุนการศึกษา โล่ และ เกียรติบัตร จำนวน 100 รางวัล เงินรางวัลรวม 800,000 บาท และ “รางวัลสถานศึกษาส่งเสริมการออม” สำหรับสถานศึกษาที่ส่งเสริมการออม พิจารณาจากจำนวนรายการเคลื่อนไหวในการฝากเงิน-ถอนเงิน สะสมตลอดช่วงโครงการ และจัดกิจกรรมส่งเสริมการออมอย่างสม่ำเสมอ ธนาคารฯ ให้รางวัลทุนการศึกษา โล่ และ เกียรติบัตร จำนวน 100 รางวัล เงินรางวัลรวม 1,480,000 บาท
นอกจากนี้ ยังได้จัดทำของที่ระลึกชิ้นพิเศษคู่กับกิจกรรมวันออมเหมือนเช่นทุกปี ซึ่งในปีนี้เป็น “กระปุกออมสิน 107 ปี ธนาคารออมสิน” มอบให้ผู้ฝากเงินด้วยตัวเองหรือเปิดบัญชีใหม่ ตั้งแต่ 500 บาทขึ้นไป จำนวน 1 ชิ้น ต่อ 1 ราย ในวันศุกร์ที่ 30 ตุลาคม 2563 นี้เท่านั้น ณ ธนาคารออมสินทุกสาขาทั่วประเทศ
วันศุกร์ที่ 30 ตุลาคม 2563
ผลการประชุมคณะกรรมการ PPP ครั้งที่ 3/2563
คณะกรรมการ PPP ไฟเขียว 2 โครงการ มูลค่ารวมกว่า 19,000 ล้านบาท หนุนเอกชนร่วมลงทุนพัฒนาโครงสร้างพื้นฐานและบริการสาธารณะพร้อมเห็นชอบกฎหมายลำดับรองภายใต้ พ.ร.บ. การร่วมลงทุนฯ ปี 2562 รองรับการดำเนินโครงการอย่างครบถ้วน
นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ กรรมการและเลขานุการคณะกรรมการนโยบายการร่วมลงทุนระหว่างรัฐและเอกชน (คณะกรรมการ PPP) เปิดเผยผลการประชุมคณะกรรมการ PPP ครั้งที่ 3/2563 เมื่อวันศุกร์ที่ 30 ตุลาคม 2563 ณ ศูนย์เอนเนอร์ยี่ คอมเพล็กซ์ กระทรวงพลังงาน โดยมีนายสุพัฒนพงษ์ พันธ์มีเชาว์ รองนายกรัฐมนตรี เป็นประธาน ซึ่งมีผลการประชุมสรุปได้ดังนี้
1. คณะกรรมการ PPP ได้เห็นชอบในหลักการของโครงการให้เอกชนร่วมลงทุนในรูปแบบ PPP Net Cost จำนวน 2 โครงการ มูลค่าเงินลงทุนรวม 18,961 ล้านบาท ได้แก่
1.1 โครงการบริหารจัดการท่าเทียบเรือสาธารณะเพื่อขนถ่ายสินค้าเหลว ของการนิคมอุตสาหกรรมแห่งประเทศไทย (กนอ.) มูลค่ารวม 16,096 ล้านบาท ในรูปแบบการให้เอกชนบริหารจัดการโดยให้สัมปทาน โดย กนอ. จะมอบสิทธิแก่เอกชนเข้าใช้ทรัพย์สินเดิมของโครงการและดำเนินโครงการ ทั้งนี้ เอกชนจะเป็นผู้รับผิดชอบการลงทุนและค่าใช้จ่ายในการดำเนินงานทั้งหมด โดยภาครัฐไม่มีภาระการลงทุนในโครงการ ตลอดระยะเวลาร่วมลงทุน 30 ปี เพื่อสนับสนุนการประกอบกิจการของผู้ประกอบการในพื้นที่กลุ่มนิคมอุตสาหกรรมมาบตาพุด และพื้นที่ใกล้เคียง
1.2 โครงการศูนย์เปลี่ยนถ่ายรูปแบบการขนส่งสินค้าเชียงของ จังหวัดเชียงราย ของกรมการขนส่งทางบกมูลค่ารวม 2,865 ล้านบาท โดยภาครัฐเป็นผู้ลงทุนค่าที่ดิน ค่าก่อสร้างโครงสร้างพื้นฐาน ส่วนภาคเอกชนเป็นผู้ลงทุนค่าอุปกรณ์ขนถ่ายสินค้า อุปกรณ์สำนักงานและส่วนประกอบ และงานระบบที่เกี่ยวข้องกับการบริหารด้านการขนส่งสินค้าและโลจิสติกส์ รวมถึง O&M ทั้งหมด ตลอดระยะเวลาโครงการ 15 ปี เพื่อรองรับการปรับเปลี่ยนรูปแบบการขนส่งระหว่างประเทศบริเวณพื้นที่เศรษฐกิจชายแดน รวมถึงเชื่อมต่อระบบการขนส่งจากทางถนนไปสู่ทางรถไฟ โดยให้ไปพิจารณาผลตอบแทนของรัฐอย่างรอบคอบในขั้นตอนการคัดเลือกเอกชน รวมถึงการขอรับสิทธิประโยชน์ BOI
2. คณะกรรมการ PPP เห็นชอบร่างกฎหมายลำดับรองและแนวทางปฏิบัติภายใต้ พ.ร.บ. การร่วมลงทุนฯ ปี 2562 ในเรื่องหลักเกณฑ์ในการพิจารณาใช้การคัดเลือกเอกชนโดยไม่ใช้วิธีประมูล รวมถึงแนวทางการพิจารณาความสำคัญของโครงการร่วมลงทุนที่มีมูลค่าตั้งแต่ 1,000 - 5,000 ล้านบาท ซึ่งจะทำให้หน่วยงานที่เกี่ยวข้องมีกฎหมายลำดับรองที่ใช้สำหรับการจัดทำและดำเนินโครงการครบถ้วน
3. คณะกรรมการ PPP ยังได้วินิจฉัยกรณีที่มีปัญหาเกี่ยวกับการปฏิบัติตาม พ.ร.บ. การร่วมลงทุนฯ ปี 2562 ตามมาตรา 20 (9) ตามที่มีหน่วยงานหารือในกรณีปัญหาข้อกฎหมายตาม พ.ร.บ. การร่วมลงทุนฯ ปี 2562 ของการท่าเรือแห่งประเทศไทย และบริษัท ท่าอากาศยานไทย จำกัด (มหาชน)
วันศุกร์ที่ 30 ตุลาคม 2563
นายกฯ เปิดงาน “สวัสดีข้าวสาร”  ภายใต้แนวคิด “The Modern Thainess” พร้อมโชว์การทำ “ผัดไทย” ร่วมกับนักศึกษามหาวิทยาลัยราชภัฏสวนดุสิต
นายกรัฐมนตรี เปิดงาน “สวัสดีข้าวสาร”  ภายใต้แนวคิด “The Modern Thainess” พร้อมโชว์การทำ “ผัดไทย” ร่วมกับนักศึกษามหาวิทยาลัยราชภัฏสวนดุสิต
วันนี้ (30 ต.ค.63)นายอนุชาบูรพชัยศรี โฆษกประจำสำนักนายกรัฐมนตรี เผยพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเป็นประธานพิธีเปิดงาน“สวัสดีข้าวสาร” เปิดตัวถนนข้าวสารโฉมใหม่ภายใต้แนวคิด“The Modern Thainess”เพื่อส่งเสริมการท่องเที่ยวและกระตุ้นเศรษฐกิจในพื้นที่กรุงเทพมหานคร
โอกาสนี้ นายกรัฐมนตรีย้ำนโยบายรัฐบาลในการส่งเสริมการท่องเที่ยวภายในประเทศ กระตุ้นการจับจ่ายใช้สอย เกิดเงินหมุนเวียนในระบบ ด้วยการจัดกิจกรรมในสถานที่ท่องเที่ยวทั่วประเทศ ซึ่งกิจกรรมถนนข้าวสารวันนี้แสดงให้เห็นถึงความพร้อมของประเทศไทยในการต้อนรับนักท่องเที่ยวรัฐบาลขับเคลื่อนเศรษฐกิจฐานราก ด้วยการผ่อนคลายมาตรการโควิด-19อย่างต่อเนื่อง ซึ่งยังคงควบคุมและจำกัดการแพร่ระบาดได้ในระดับที่น่าพอใจ อย่างไรก็ตาม นายกรัฐมนตรียังขอให้ทุกคนปฏิบัติตามมาตรการด้านสุขภาพ เพื่อป้องกัน โรคโควิด-19 อย่างเคร่งครัดโดยใช้ชีวิตแบบNew Normal
ทั้งนี้ นายกรัฐมนตรียังย้ำว่า รัฐบาลสนับสนุนเม็ดเงินในระบบเพื่อหมุนเวียน กระตุ้นให้กลุ่มคนที่มีศักยภาพให้ มีการใช้จ่ายมากยิ่งขึ้น โดยเฉพาะในระบบเศรษฐกิจฐานรากผู้มีรายได้น้อยซึ่งจะต้องมีการพัฒนารายได้ต่อไป เพื่อให้มีความเข้มแข็งและใช้ชีวิตอยู่ได้อย่างมีความสุขและพอเพียงตามศักยภาพและกำลังของแต่ละบุคคล และไม่ให้เกิดปัญหาหนี้สินในอนาคตโดยในช่วงท้ายนายกรัฐมนตรีฝากให้คนไทยรักสามัคคีด้วยการยึดมั่นในสถาบันชาติ ศาสนา พระมหากษัตริย์ ทำให้ประเทศไทยเจริญมาตั้งแต่อดีตและจะเติบโตก้าวหน้าต่อไป
จากนั้น นายกรัฐมนตรี ได้เยี่ยมชมร้านค้าผู้ประกอบการบริเวณถนนข้าวสาร และสินค้าBangkok Brandโดยตลอดทางประชาชนที่อยู่บริเวณโดยรอบและผู้ประกอบการได้ให้กำลังใจโดยการมอบช่อดอกไม้และบอกให้นายกรัฐมนตรีสู้ ๆ พร้อมกันนี้นายกรัฐมนตรีได้ประกอบอาหารเมนู “ผัดไทย” ที่บูธของมหาวิทยาลัยราชภัฏสวนดุสิตและร่วมพูดคุยกับนักศึกษาอย่างเป็นกันเองก่อนเดินทางไปเปิดงานสืบสานประเพณีลอยกระทง พุทธศักราช2563 "ลอยกระทงวิถีใหม่ สืบสานวัฒนธรรมไทย" ณ คลองผดุงกรุงเกษม ข้างทำเนียบรัฐบาลต่อไป
----------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 30 ตุลาคม 2563
​รมช.ธรรมนัส เดินหน้ามอบหนังสืออนุญาต ส.ป.ก.4-01 และมอบเงินเยียวยาเกษตรกรชาวสวนลำไย ปี 2563 จ.น่าน
​รมช.ธรรมนัส เดินหน้ามอบหนังสืออนุญาต ส.ป.ก.4-01 และมอบเงินเยียวยาเกษตรกรชาวสวนลำไย ปี 2563 จ.น่าน เพื่อพัฒนาอาชีพของเกษตรกรในเขตปฏิรูปที่ดิน
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ พร้อมด้วย ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยภายหลังเป็นประธานการมอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก.4-01) แก่เกษตรกร และมอบเงินโครงการเยียวยาเกษตรกรชาวสวนลำไย ปี 2563 ณ ศาลากลางจังหวัดน่าน ว่า กระทรวงเกษตรและสหกรณ์ โดย สำนักงานการปฏิรูปที่ดิน มีนโยบายที่ต้องการให้เกษตรกรมีความรู้ ความเข้าใจในเรื่องสิทธิ และหน้าที่ของเกษตรกร ในการใช้ประโยชน์ในที่ดิน พัฒนาอาชีพของเกษตรกรในเขตปฏิรูปที่ดิน และเพื่อบรรเทาความเดือดร้อนของพี่น้องเกษตรกรชาวสวนลำไยจากการได้รับผลกระทบจากสภาพอากาศที่แปรปรวน และจากการแพร่ระบาดของเชื้อไวรัลโควิด-19 กระทรวงเกษตรและสหกรณ์จึงมีนโยบายช่วยเหลือเยียวยาเกษตรกรชาวสวนลำไย ปี 2563 ในอัตราไร่ละ 2,000 บาท ไม่เกิน 5 ไร่/ครัวเรือน และลำไยต้องมีอายุ 5 ปี ขึ้นไป
“ ในวันนี้ได้มามอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก.4-01) ให้แก่เกษตรกร จำนวน 30 ราย และก่อนที่เกษตรกรจะได้รับมอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก.4-01) เกษตรกรต้องได้รับความรู้เกี่ยวกับสิทธิการใช้ประโยชน์ในที่ดินและหน้าที่ของเกษตรกรในเขตปฏิรูปที่ดิน การพัฒนาอาชีพ และการสร้างรายได้ให้กับเกษตรกร รวมถึงการเข้าถึงแหล่งเงินทุนอีกด้วย และยังได้มีการมอบเงินโครงการเยียวยาเกษตรกรชาวสวนลำไย ปี 2563 จำนวน 11,252 ราย เป็นจำนวนเงิน 102,921,025 บาท” ร้อยเอก ธรรมนัส กล่าว
ทั้งนี้ จังหวัดน่านมีพระราชกฤษฏีกากำหนดเป็นเขตปฏิรูปที่ดินจำนวน 14 อำเภอ เนื้อที่ 475,565 ไร่ พื้นที่ดำเนินการ 460,968 ไร่ และจัดให้เกษตรกรไปแล้วจำนวน 351,588 ไร่ คงเหลือ เนื้อที่ประมาณ 5,000 ไร่ ผลการจัดที่ดิน ดังนี้ เป็นที่ดินแปลงเกษตรกรรม จำนวน 41,241 ราย 65,095 แปลง    เนื้อที่ 348,727 ไร่ และเป็นที่ดินแปลงที่อยู่อาศัย จำนวน 6,580 ราย 6,831 แปลง เนื้อที่ 2,856 ไร่ ในปีงบประมาณ พ.ศ.2563 ส.ป.ก.น่าน ดำเนินการจัดที่ดินได้ทั้งสิ้น 341 ราย 404 แปลง เนื้อที่ 1,045-2-56 ไร่ แบ่งเป็น ที่ดินแปลงเกษตรกรรม จำนวน 308 ราย 371 แปลง เนื้อที่ 1,035-1-55 ไร่ ที่ดินแปลงชุมชน จำนวน 33 ราย 33 แปลง เนื้อที่ 10-1-1 ไร่
วันศุกร์ที่ 30 ตุลาคม 2563
รมว.กษ.นำทีมกยท.พบปะสมาชิกชุมนุมสหกรณ์อุตสาหกรรมการยางตรังจำกัด
รมว.กษ.นำทีมกยท.พบปะสมาชิกชุมนุมสหกรณ์อุตสาหกรรมการยางตรังจำกัดพร้อมทั้งติดตามผลการดำเนินงานโครงการส่งเสริมการใช้ยางในภาครัฐและเยี่ยมชมกระบวนการผลิตเสาหลักนำทางยางพารา
รมว.กษ.นำทีมกยท.พบปะสมาชิกชุมนุมสหกรณ์อุตสาหกรรมการยางตรังจำกัดพร้อมทั้งติดตามผลการดำเนินงานโครงการส่งเสริมการใช้ยางในภาครัฐและเยี่ยมชมกระบวนการผลิตเสาหลักนำทางยางพารา
นายเฉลิมชัยศรีอ่อนรัฐมนตรีว่าการกระทรวงเกษตรและสหกรณ์นำทีมผู้บริหารการยางแห่งประเทศไทยพบปะพูดคุยกับสมาชิกชุมนุมสหกรณ์อุตสาหกรรมการยางตรังจำกัดมอบเงินรายได้เพิ่มแก่เกษตรกรสมาชิกสหกรณ์ที่จำหน่ายน้ำยางสดแก่สหกรณ์เพื่อผลิตเสาหลักนำทางยางพาราจำนวน11สหกรณ์สมาชิกนอกจากนี้ยังร่วมพิธีลงนามซื้อขายน้ำยางสดเพื่อแปรรูปเป็นน้ำยางข้นผลิตเสาหลักนำทางยางพาราระหว่างประธานชุมนุมสหกรณ์อุตสาหกรรมการยางตรังจำกัดกับผู้ว่าการการยางแห่งประเทศไทยพร้อมทั้งติดตามผลการดำเนินงานโครงการส่งเสริมการใช้ยางในภาครัฐและเยี่ยมชมกระบวนการผลิตเสาหลักนำทางยางพาราณชุมนุมสหกรณ์อุตสาหกรรมการยางตรังตำบลหนองปรืออำเภอรัษฎาจังหวัดตรัง
ทั้งนี้ชุมนุมสหกรณ์อุตสาหกรรมการยางตรังจำกัดเป็นการรวมตัวของสหกรณ์ทั้ง11สหกรณ์ได้ร่วมตัวเป็นเครือข่ายเพื่อสร้างการเชื่อมโยงและช่วยเหลือซึ่งกันและกันสนับสนุนการผลิตเสาหลักนำทางของสหกรณ์กองทุนสวนยางบ้านหนองครกจำกัดและต่อมาได้ขอจัดตั้งเป็นชุมนุมสหกรณ์ที่เน้นเรื่องการแปรรูปผลิตภัณฑ์จากยางพาราการขับเคลื่อนการผลิตเสาหลักนำทางยางพาราหมอนที่นอนยางพาราและผลิตภัณฑ์รูปแบบอื่นๆเป็นองค์กรทำหน้าที่ด้านการตลาดให้แก่สหกรณ์ที่ผลิตคือสหกรณ์กองทุนสวนยางบ้านหนองครกจำกัดจะรับเป็นองค์กรของการผลิตและวิจัยพัฒนาผลิตภัณฑ์จากยางพาราเป็นการแก้ไขจุดอ่อนของการแปรรูปผลิตภัณฑ์จากยางพาราที่มีข้อจำกัดเรื่องเงินทุนในการผลิตและการบริหารจัดการตลาดเพิ่มศักยภาพในการบริหารจัดการเชิงรุกด้านการผลิตและการตลาดและการรับซื้อน้ำยางสดเพื่อเป็นวัตถุดิบในการแปรรูปผลิตภัณฑ์ยางพาราที่มีลักษณะครบวงจรและสามารถเชื่อมโยงกับเกษตรกรสมาชิกได้จำนวนมากยิ่งขึ้นในการส่งน้ำยางสดผลิตเป็นน้ำยางข้นเป็นวัตถุดิบเพื่อจัดทำเสาหลักนำทาง
ยางพาราหรือผลิตภัณฑ์อื่นเป็นนวัตกรรมที่จะยกระดับรายได้แก่สมาชิกสหกรณ์รวม11สหกรณ์จำนวน4,810รายเนื้อที่ยางพาราที่เปิดกรีดจำนวน50,664ไร่
สำหรับการดำเนินงานดังกล่าวเป็นการดำเนินงานที่สอดคล้องกับนโยบายของกระทรวงเกษตรและสหกรณ์ทั้งโครงการสร้างความเข้มแข็งของสถาบันเกษตรกรและโครงการส่งเสริมการใช้ยางในภาครัฐอีกทั้งยังสอดคล้องกับทิศทางการพัฒนาภาคชุมนุมสหกรณ์อุตสาหกรรมการยางตรังจำกัดและสอดคล้องกับการพัฒนาเพื่อสร้างความเข้มแข็งแก่เกษตรกรในการรวมตัวเป็นสถาบันของเกษตรกรและการยกระดับรายได้แก่เกษตรกรผ่านกลไกสหกรณ์ด้วย
"กระทรวงเกษตรและสหกรณ์ในฐานะกำกับดูแลการยางแห่งประเทศไทยได้มุ่งมั่นที่จะพัฒนายางพาราทั้งระบบสิ่งสำคัญคือการทำให้ยางพารามีราคาสูงขึ้นซึ่งนโยบายการประกันรายได้ถือเป็นแนวทางที่ช่วยเกษตรกรอีกทางหนึ่งนอกจากนี้จะต้องมีมาตรการให้ภาครัฐใช้ยางภายในประเทศให้มากที่สุดต้องมีการแปรรูปเพิ่มมากขึ้นตัดSupplyออกจากตลาดให้มากที่สุดเพื่อรักษาเสถียรภาพราคายางและที่ผ่านมากระทรวงเกษตรฯได้มีการนำยางพารามาใช้ในส่วนต่างๆอาทิการนำยางพารามาใช้ในการทำเขื่อนยางและการทำถนนราดยางในพื้นที่ของกรมชลประทานเป็นต้นอีกทั้งยังได้ร่วมมือกับกระทรวงคมนาคมในการทำอุปกรณ์ทางด้านการจราจรและอำนวยความปลอดภัยจากยางพาราด้วยอย่างไรก็ตามกระทรวงเกษตรฯพร้อมที่จะร่วมมือกับทุกภาคส่วนเพื่อพัฒนายางพาราให้เกิดความยั่งยืนต่อไป"นายเฉลิมชัยกล่าว
วันศุกร์ที่ 30 ตุลาคม 2563
รมว.วธ.ร่วมพิธีเปิดงาน “ฉลองนวดไทย มรดกภูมิปัญญาทางวัฒนธรรม” และงานสัปดาห์วันภูมิปัญญาการแพทย์แผนไทยแห่งชาติ
รมว.วธ.ร่วมพิธีเปิดงาน “ฉลองนวดไทย มรดกภูมิปัญญาทางวัฒนธรรม” และงานสัปดาห์วันภูมิปัญญาการแพทย์แผนไทยแห่งชาติ
วันที่ ๒๙ ตุลาคม ๒๕๖๓ เวลา ๑๖.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม ร่วมพิธีเปิดงาน “ฉลองนวดไทย มรดกภูมิปัญญาทางวัฒนธรรม” และงานสัปดาห์วันภูมิปัญญาการแพทย์แผนไทยแห่งชาติ พร้อมทั้ง กล่าวถึงบทบาทของกระทรวงวัฒนธรรมในการนำเสนอ “นวดไทย” ขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติ จากองค์การยูเนสโก โดยมี พระธรรมรัตนากร เจ้าอาวาสวัดพระเชตุพนวิมลมังคลาราม เป็นประธานฝ่ายสงฆ์ และมีนายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข เป็นประธานฝ่ายฆราวาส ซึ่งวัดพระเชตุพนวิมลมังคลาราม ราชวรมหาวิหาร ร่วมกับ กรมการแพทย์แผนไทยและการแพทย์ทางเลือก กระทรวงสาธารณสุข กรมส่งเสริมวัฒนธรรม กระทรวงวัฒนธรรม มูลนิธิทุนพระพุทธยอดฟ้า ในพระบรมราชูปถัมภ์ โรงเรียนแพทย์แผนโบราณวัดพระเชตุพน มูลนิธิสิริวัฒนภักดี และภาคีเครือข่ายด้านการนวดไทย จัดงาน “ฉลองนวดไทยมรดกภูมิปัญญาทางวัฒนธรรมและงานสัปดาห์วันภูมิปัญญาการแพทย์แผนไทยแห่งชาติ” เพื่อเฉลิมฉลองในวาระที่องค์การศึกษา วิทยาศาสตร์ และวัฒนธรรม แห่งสหประชาชาติ (UNESCO) ได้ประกาศรับรองขึ้นทะเบียนนวดไทยเป็นมรดกภูมิปัญญาทางวัฒนธรรมที่จับต้องไม่ได้ของมนุษยชาติ ที่เมืองโปโกตา ณ สาธารณรัฐโคลอมเบีย เมื่อวันที่ ๑๒ ธันวาคม ๒๕๖๒ ที่ผ่านมา โดยจัดกิจกรรมระหว่างวันที่ ๒๙ ต.ค. - ๒ พ.ย. ๒๕๖๓ ณ วัดพระเชตุพนวิมลมังคลาราม ราชวรมหาวิหาร
วันศุกร์ที่ 30 ตุลาคม 2563
เริ่มปีหน้า! ผู้ขับขี่ใช้บิ๊กไบค์ ต้องอบรมและสอบใบขับขี่เพิ่มเติม
--
#ไทยคู่ฟ้าผู้ขับขี่บิ๊กไบค์ฟังทางนี้...เว็บไซต์ราชกิจจาบุเบกษาเผยแพร่กฎกระทรวงฉบับใหม่ ว่าด้วยการขอและการออกใบอนุญาตขับรถ และการต่ออายุใบอนุญาตขับรถ พ.ศ.2563 ซึ่งมีสาระสำคัญที่เกี่ยวข้องกับผู้ที่ขับขี่บิ๊กไบค์ หรือรถจักรยานยนต์ที่มีกำลังสูง หรือรถจักรยานยนต์ที่มีขนาดเครื่องยนต์มากกว่า 400 cc ทั้งผู้ที่จะขอใบอนุญาตขับขี่ส่วนบุคคลชั่วคราว ใบอนุญาตขับขี่ส่วนบุคคล หรือผู้ที่ต่ออายุใบอนุญาตขับขี่ส่วนบุคคล จะต้องมีหลักฐานผ่านการอบรมและทดสอบการขับขี่ เพิ่มเติมจากปกติ โดยจะเริ่มบังคับใช้ตั้งแต่วันที่ 19 ก.พ. 64 เป็นต้นไป
.
โดยปกติแล้วผู้ที่ยื่นขอใบอนุญาตขับขี่ จะต้องใช้เอกสารหลักฐานต่าง ๆ เช่น บัตรประจำตัวประชาชน ใบรับรองแพทย์ ใบผ่านการอบรมการขับขี่ แต่สำหรับผู้ขับขี่บิ๊กไบค์มีเงื่อนไขใหม่ว่าจะต้องมีหลักฐานผ่านการอบรมและทดสอบการขับขี่เพิ่มเติม ซึ่งรายละเอียดจะมีระเบียบที่ชัดเจนออกมาอีกครั้งหนึ่ง เหตุผลก็เพราะ “บิ๊กไบค์” เป็นรถจักรยานยนต์ขนาดใหญ่ และมีน้ำหนักมาก ผู้ขับขี่จึงต้องมีทักษะและความพร้อมในการขับขี่ เพื่อความปลอดภัยของผู้ขับขี่และผู้อื่นที่ใช้ทางร่วมกัน ช่วยลดอุบัติเหตุที่นำมาซึ่งความสูญเสียทั้งชีวิตและทรัพย์สินอย่างประเมินค่ามิได้
อ่านประกาศฯ ฉบับเต็ม คลิกhttp://www.ratchakitcha.soc.go.th/.../2563/A/088/T_0006.PDF
วันศุกร์ที่ 30 ตุลาคม 2563
เทศกาลลอยกระทงประจำปี 2563
วันศุกร์ที่ 30 ตุลาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเชิญชวนประชาชนร่วมกันอนุรักษ์ความเป็นไทย ด้วยการสืบสานประเพณีลอยกระทง ภายใต้แนวคิด “เทศกาลสีสันแห่งสายน้ำ มหกรรมลอยกระทง ปี 2563” เพื่อส่งเสริมประเพณี วัฒนธรรม สะท้อนให้เห็นถึงเอกลักษณ์และคุณค่าตามแบบวิถีไทย โดยพลเอก ประยุทธ์ จันทร์โอชา นายกรัฐมนตรี ได้กำชับให้หน่วยงานที่เกี่ยวข้องให้ความสำคัญกับการจัดงานในรูปแบบชีวิตวิถีใหม่ New Normal เพื่อลดความเสี่ยงและป้องกันการแพร่ระบาดของโรคโควิด-19 และสร้างความเชื่อมั่นด้านความปลอดภัยแก่นักท่องเที่ยว รวมถึงรณรงค์ให้ประชาชนร่วมกันสืบสานอนุรักษ์วัฒนธรรมประเพณีอันดีงามของไทยให้คงอยู่ยาวนาน พร้อมทั้งส่งเสริมการท่องเที่ยวทางวัฒนธรรม สร้างรายได้ให้แก่คนในท้องถิ่นอีกด้วย
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 30 ตุลาคม 2563
ธนาคารออมสิน จับมือ สภาอุตสาหกรรมท่องเที่ยวแห่งประเทศไทย ผนึกกำลังช่วย SMEs ภาคการท่องเที่ยว ปล่อยกู้ไม่วิเคราะห์รายได้ วงเงิน 3,000 ล้านบาท
ธนาคารออมสินจึงร่วมกับสภาอุตสาหกรรมท่องเที่ยวแห่งประเทศไทย เดินหน้าเร่งให้ความช่วยเหลือ โดยจัดสรรวงเงิน 3,000 ล้านบาท ตามโครงการ “สินเชื่อ SMEs มีที่ มีเงิน” ให้ผู้ประกอบการธุรกิจท่องเที่ยว
นายวิทัย รัตนากร ผู้อำนวยการธนาคารออมสิน เปิดเผยถึงกรณีที่ผู้ประกอบการธุรกิจ SMEs ภาคการท่องเที่ยวประสบปัญหาสภาพคล่องเนื่องจากขาดรายได้ แต่ยังไม่สามารถเข้าถึงแหล่งทุนที่จะใช้ประคับประคองกิจการให้ดำเนินต่อได้ เนื่องจากข้อจำกัดของเงื่อนไขกระบวนการปล่อยสินเชื่อที่ต้องมีการวิเคราะห์รายได้และพิจารณาภาระของผู้กู้ เป็นต้น ดังนั้น เพื่อปลดล็อกดังกล่าวให้แก่ผู้ประกอบการ โดยเฉพาะธุรกิจ SMEs ภาคการท่องเที่ยวที่ได้รับผลกระทบรุนแรง ธนาคารออมสินจึงร่วมกับสภาอุตสาหกรรมท่องเที่ยวแห่งประเทศไทย เดินหน้าเร่งให้ความช่วยเหลือ โดยจัดสรรวงเงิน 3,000 ล้านบาท ตามโครงการ “สินเชื่อ SMEs มีที่ มีเงิน” ให้ผู้ประกอบการธุรกิจท่องเที่ยว สามารถนำที่ดินมาเป็นหลักประกันการกู้ด้วยเงื่อนไขผ่อนปรน กล่าวคือธนาคารจะไม่พิจารณาภาระผู้กู้และไม่วิเคราะห์รายได้ โดยพร้อมให้กู้สูงถึง 70% ของราคาประเมินที่ดินของทางราชการ ให้วงเงินกู้สูงสุด 10 ล้านบาทสำหรับบุคคลธรรมดา และ 50 ล้านบาทสำหรับนิติบุคคล ในอัตราดอกเบี้ยเงินกู้ 5.99% ต่อปี ให้ผู้กู้มาไถ่ถอนที่ดินคืนเมื่อไหร่ก็ได้ที่พร้อม ภายในเวลา 3 ปี ซึ่งการที่ธนาคารออมสินได้รับการสนับสนุนให้สามารถปล่อยกู้ด้วยเงื่อนไขผ่อนปรน เชื่อว่าจะช่วยผู้ประกอบการท่องเที่ยวที่เดือดร้อนจากผลกระทบการระบาดโควิด-19 ให้ได้รับวงเงินกู้ไปหมุนเวียนประคับประคองกิจการต่อไป
ด้านนายชัยรัตน์ ไตรรัตนจรัสพร ประธานสภาอุตสาหกรรมท่องเที่ยวแห่งประเทศไทย หรือ สทท. กล่าวว่า จากวิกฤตการณ์การแพร่ระบาดของโควิด-19 ที่ส่งผลกระทบทำให้ภาคการท่องเที่ยวชะงักงัน สร้างความเดือดร้อนแก่ธุรกิจการท่องเที่ยวอย่างมาก ประเมินว่าธุรกิจท่องเที่ยวมีแนวโน้มปิดกิจการถาวรเป็นสัดส่วนกว่าร้อยละ 30 ของธุรกิจท่องเที่ยวทั้งหมดในไทย ซึ่งถือเป็นสถานการณ์ที่น่าเป็นห่วง โดยเริ่มเห็นผู้ประกอบการท่องเที่ยวบางรายประกาศขายกิจการแล้ว อย่างไรก็ตาม ผู้ประกอบการคาดหวังว่าสถานการณ์ท่องเที่ยวในไตรมาสที่ 4 จะดีขึ้นได้บ้างเนื่องจากเข้าสู่ฤดูกาลท่องเที่ยว ที่ผ่านมามีหลายหน่วยงานเร่งหามาตรการให้ความช่วยเหลือผู้ประกอบการ ที่แม้จะยังไม่สามารถชดเชยรายได้ที่ขาดหายไป แต่ก็คาดหวังว่าจะสามารถช่วยให้ธุรกิจอยู่รอดจนกว่าสถานการณ์จะกลับเข้าสู่ภาวะปกติ
“สำหรับความร่วมมือกับธนาคารออมสินในครั้งนี้ เป็นความพยายามช่วยเหลือผู้ประกอบการให้ได้มีทุนเสริมสภาพคล่องในการทำธุรกิจให้เดินหน้าต่อได้โดยไม่ต้องปิดกิจการ โดยสามารถใช้ที่ดินเป็นหลักประกันขอกู้เงื่อนไขผ่อนปรน ในโครงการ “สินเชื่อ SMEs มีที่ มีเงิน” จากวงเงิน 3,000 ล้านบาทที่ได้รับจัดสรรเพื่อผู้ประกอบการที่เป็นสมาชิกของ สทท. เป็นกรณีพิเศษ” นายชัยรัตน์กล่าวเสริม
ทั้งนี้ สมาชิกของ สทท. ที่ประสงค์ขอสินเชื่อโครงการ “สินเชื่อ SMEs มีที่ มีเงิน” สามารถติดต่อได้ที่สภาอุตสาหกรรมท่องเที่ยวแห่งประเทศไทย และที่ธนาคารออมสินทุกสาขาทั่วประเทศ หรือลงทะเบียนแจ้งความประสงค์ที่ www.gsb.or.th ตั้งแต่บัดนี้เป็นต้นไป สอบถามรายละเอียดเพิ่มเติมได้ที่ GSB SMEs Call Center โทร. 02-299-8899
https://www.gsb.or.th/news/gsbpr69/
วันศุกร์ที่ 30 ตุลาคม 2563
คกก. การกีฬาแห่งประเทศไทย เห็นชอบแผนการกำกับดูแลที่ดีและการนำองค์กร ปี 64 พร้อมอนุมัติการก่อสร้างอาคารศูนย์ฝึกกีฬามวยสากลมาตรฐาน ระดับสากล สนามกีฬาหัวหมาก
คกก. การกีฬาแห่งประเทศไทย เห็นชอบแผนการกำกับดูแลที่ดีและการนำองค์กร ปี 64 พร้อมอนุมัติการก่อสร้างอาคารศูนย์ฝึกกีฬามวยสากลมาตรฐาน ระดับสากล สนามกีฬาหัวหมาก
วันนี้ (30 ต.ค. 63) เวลา 10.00 น. ณ ห้องวิจิตรวาทการ ชั้น 3 สำนักงานสภาความมั่นคงแห่งชาติ ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการการกีฬาแห่งประเทศไทย ครั้งที่ 11/2563 โดยมีนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เข้าร่วมด้วย
ที่ประชุมได้รับทราบรายงานผลการประเมินการบริหารจัดการอย่างมีมาตรฐานของสมาคมกีฬาแห่งประเทศไทย ตามเงื่อนไขของสำนักงานคณะกรรมการนโยบายรัฐวิสาหกิจ (สคร.) ประจำปี พ.ศ. 2563 โดยการประเมินแบ่งออกเป็น 4 ระบบ ได้แก่ ระบบการบริหารจัดการ ระบบการพัฒนานักกีฬา ระบบการพัฒนาบุคลากรกีฬา และระบบการจัดการแข่งขัน โดยสมาคมกีฬาแห่งประเทศไทยที่ได้รับการจดทะเบียนเป็นสมาคมกีฬาแห่งประเทศไทยเกิน 4 ปีขึ้นไป จำนวน 73 สมาคมกีฬา ผ่านเกณฑ์การประเมินจำนวน 73 สมาคม และสมาคมกีฬาแห่งประเทศไทยที่เข้าร่วมการประเมินในปี 2563 เป็นครั้งแรก จำนวน 11 สมาคม ผ่านเกณฑ์การประเมิน จำนวน 6 สมาคม ซึ่งผลการประเมินเท่ากับร้อยละ 84.1 ผ่านเกณฑ์ที่ สคร. กำหนดไว้
โอกาสนี้ ที่ประชุมยังเห็นชอบแผนการกำกับดูแลที่ดีและการนำองค์กร (Corporate Governance & Leadership: CG & Leadership) ประจำปีงบประมาณ พ.ศ. 2564 เพื่อยกระดับสมาคมกีฬา สู่มาตรฐานสากล และเพิ่มประสิทธิภาพการกำกับดูแล กิจการของคณะกรรมการฯ ประกอบด้วยแผนการดำเนินงานจำนวน 10 ด้าน ได้แก่ 1) การสนองบทบาทของรัฐ 2) บทบาทของรัฐวิสาหกิจเพื่อการตลาดที่เป็นธรรม 3) สิทธิและความเท่าเทียมกันของผู้ถือหุ้น 4) บทบาทของผู้มีส่วนได้ส่วนเสีย 5) การเปิดเผยข้อมูล 6) บทบาทคณะกรรมการ 7) การบริหารความเสี่ยงและการควบคุมภายใน 8) จรรยาบรรณ 9) ความยั่งยืนและนวัตกรรม และ 10) การติดตามผลการดำเนินงาน นอกจากนี้ได้เห็นชอบการใช้งบประมาณสะสมดำเนินการก่อสร้างอาคารศูนย์ฝึกกีฬามวยสากลมาตรฐาน ระดับสากล สนามกีฬาหัวหมาก เพื่อพัฒนานักกีฬาประเภทมวยสากลให้มีศักยภาพมากยิ่งขึ้น เพื่อเตรียมพร้อมที่จะเข้าแข่งขัน กับประเทศอื่นๆในระดับโลกต่อไป
ทั้งนี้ รองนายกรัฐมนตรีเน้นย้ำถึงระบบการประเมินการบริหารจัดการของสมคมกีฬาแห่งประเทศไทย ตามแนวทางการพัฒนากีฬาสู่ความเป็นเลิศ ให้การกีฬาแห่งประเทศไทยพิจารณาตัวชี้วัดให้เหมาะสม ให้สอดคล้องตามความแตกต่างของแต่ละสมาคมอย่างแท้จริง และให้ความช่วยเหลือสมาคมพี่เลี้ยงที่ไม่ผ่านเกณฑ์ประเมิน รวมถึงการปรับปรุงเกณฑ์การประเมินผลในระยะเวลาที่เหมาะสมเพื่อให้สอดคล้องกับสถานการณ์ที่เปลี่ยนแปลงไป พร้อมทั้งให้ดำเนินงานตามระบบการประเมินผลการดำเนินงานรัฐวิสาหกิจด้านการกำกับดูแลที่ดีและการนำองค์กรตามที่กำหนดอย่างเคร่งครัดทุกรายการ โดยเฉพาะหัวข้อการประเมินคุณธรรมและความโปร่งใสในการดำเนินงานของหน่วยงานภาครัฐ (ITA) ด้วย
-----------------------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 30 ตุลาคม 2563
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 22 - 29 ตุลาคม 2563
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2564 ระหว่างวันที่ 22 - 29 ตุลาคม 2563 พบการกระทำผิด จำนวน 574 คดี คิดเป็นเงินค่าปรับ 10.66 ล้านบาท
นายณัฐกร อุเทนสุต ผู้อำนวยการสำนักแผนภาษี รักษาการในตำแหน่งที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 22 - 29 ตุลาคม 2563) พบว่ามีการกระทำผิด จำนวน 574 คดี คิดเป็นเงินค่าปรับ 10.66 ล้านบาท โดยแยกเป็น สุรา จำนวน 337 คดี ค่าปรับ 3.24 ล้านบาท ยาสูบ จำนวน 174 คดี ค่าปรับ 4.30 ล้านบาท ไพ่ จำนวน 17 คดี ค่าปรับ 0.29 ล้านบาท น้ำมันและผลิตภัณฑ์น้ำมัน จำนวน 20 คดี ค่าปรับ 0.47 ล้านบาท น้ำหอม 4 คดี ค่าปรับ 0.14 ล้านบาท รถจักรยานยนต์ จำนวน 13 คดี ค่าปรับ 0.40 ล้านบาท และสินค้าอื่น ๆ จำนวน 9 คดี ค่าปรับ 1.82 ล้านบาท โดยมีของกลางแยกเป็นน้ำสุรา จำนวน 54,268.760 ลิตร ยาสูบ จำนวน 24,506 ซอง ไพ่ จำนวน 1,135 สำรับ น้ำมันและผลิตภัณฑ์น้ำมัน จำนวน 32,510.000 ลิตร น้ำหอม จำนวน 6,000 ขวด รถจักรยานยนต์ จำนวน 15 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 29 ตุลาคม 2563 พบว่ามีการกระทำผิด จำนวน 2,286 คดี คิดเป็นเงินค่าปรับ 43.42 ล้านบาท โดยแยกเป็น สุรา จำนวน 1,274 คดี ค่าปรับ 11.86 ล้านบาท ยาสูบ จำนวน 758 คดี ค่าปรับ 19.64 ล้านบาท ไพ่ จำนวน 62 คดี ค่าปรับ 0.70 ล้านบาท น้ำมันและผลิตภัณฑ์น้ำมัน จำนวน 55 คดี ค่าปรับ 3.41 ล้านบาท น้ำหอม จำนวน 10 คดี ค่าปรับ 0.32 ล้านบาท รถจักรยานยนต์ จำนวน 83 คดี ค่าปรับ จำนวน 2.16 ล้านบาท และสินค้าอื่น ๆ จำนวน 44 คดี ค่าปรับ 5.33 ล้านบาท โดยมีของกลางแยกเป็นน้ำสุรา จำนวน 62,769.120 ลิตร ยาสูบ จำนวน 89,804 ซอง ไพ่ จำนวน 3,131 สำรับ น้ำมันและผลิตภัณฑ์น้ำมัน จำนวน 120,147.000 ลิตร น้ำหอม จำนวน 47,637 ขวด รถจักรยานยนต์ จำนวน 98 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 30 ตุลาคม 2563
‘รมช.ประภัตร’ตรวจเยี่ยมกลุ่มเกษตรกรแปลงใหญ่โคแม่พันธุ์อำเภอศรีสมเด็จจ.ร้อยเอ็ด
‘รมช.ประภัตร’ตรวจเยี่ยมกลุ่มเกษตรกรแปลงใหญ่
โคแม่พันธุ์อำเภอศรีสมเด็จจ.ร้อยเอ็ดชี้แจงโครงการโคขุนกู้วิกฤติโควิด19ปล่อยสินเชื่อแล้ว16ล้านบาท
นายประภัตรโพธสุธนรัฐมนตรีช่วยว่าการกระทรวงเกษตรและสหกรณ์กล่าวในโอกาสตรวจเยี่ยมกลุ่มวิสาหกิจชุมชนเกษตรกรแปลงใหญ่โคแม่พันธุ์อำเภอศรีสมเด็จบ้านเหล่าดอนไฮหมู่8ตำบลเมืองเปลือยอ.ศรีสมเด็จจ.ร้อยเอ็ดว่ากลุ่มเกษตรกรแปลงใหญ่โคแม่พันธุ์อำเภอศรีสมเด็จได้รับสินเชื่อจากธนาคารเพื่อการเกษตรและสหกรณ์(ธ.ก.ส.)ในการดำเนินงานตามหลักของเกษตรแปลงใหญ่โคแม่พันธุ์อำเภอศรีสมเด็จจังหวัดร้อยเอ็ดคือการลดต้นทุนการผลิตเพิ่มผลผลิตเพิ่มคุณภาพผลผลิตการตลาดและการจัดการโดยการเลี้ยงโคแม่พันธุ์เพื่อการผลิตลูกจำหน่าย(โคต้นน้ำ)ตามหลักตลาดนำการผลิตเช่นพันธุ์บราห์มันชาร์โรเล่ห์ และแองกัสโดยมีการเชื่อมโยงตลาดกับกลุ่มผู้ผลิตโคขุนในพื้นที่จึงสามารถดำเนินงานได้เป็นอย่างดีมีสมาชิกจำนวน46ราย มีแม่โคภายในกลุ่ม468ตัว เป็นการเลี้ยงโคแม่พันธุ์ต้นน้ำเพื่อผลิตลูกโคตามสายพันธุ์ที่ตลาดต้องการเชื่อมโยงกับกลุ่มที่รับซื้อลูกโคไปเลี้ยงขุนระยะสั้นและมีการเชื่อมโยงกับตลาดอย่างครบวงจร
นอกจากนั้นรัฐมนตรีช่วยว่าการกระทรวงเกษตรและสหกรณ์ยังได้นำเสนอโครงการส่งเสริมการเลี้ยงสัตว์และกิจการอื่นที่เกี่ยวเนื่อง(โคเนื้อสร้างชาติ) แก่พี่น้องประชาชนที่มาร่วมงานเพื่อเป็นทางเลือกในการประกอบอาชีพทั้งนี้ในจังหวัดร้อยเอ็ดมีกลุ่มเกษตรกรเข้าร่วมโครงการดังกล่าว และได้รับการอนุมัติสินเชื่อไปแล้วจำนวน6กลุ่มเป็นจำนวนเงิน16,300,000บาทตลอดจนโครงการเสริมสร้างรายได้ให้แก่เกษตรกรในช่วงฤดูแล้งปี2563/2564ที่ทางกระทรวงเกษตรฯเตรียมนำเสนอครม. อาทิการปลูกพืชใช้น้ำน้อย(ข้าวโพดเลี้ยงสัตว์ถั่วเขียว)การสนับสนุนการแปรรูปสินค้าเกษตรการส่งเสริมการเลี้ยงปลาดุก(ปลาตะเพียนขาว)การปลูกพืชอาหารสัตว์ และการเลี้ยงไก่พื้นเมือง(ไก่พื้นเมือง,เป็ดไข่,เป็ดเทศ)เป็นต้น
ทั้งนี้จ.ร้อยเอ็ดมีเกษตรกรผู้เลี้ยงสัตว์จำนวน100,335ราย ชนิดสัตว์โคเนื้อ259,162ตัวโคนม608ตัวกระบือ60,919ตัวสุกร100,074ตัวและไก่จำนวน4,108,902ตัว พื้นที่ปลูกพืชอาหารสัตว์9,145ไร่
วันศุกร์ที่ 30 ตุลาคม 2563
รมว.พม. เตรียมลงพื้นที่ จ.พังงา-ภูเก็ต ก่อนประชุม ครม. สัญจร ช่วยกลุ่มเปราะบาง ซ่อม-สร้างบ้านผู้มีรายได้น้อย เปิดศูนย์เลี้ยงเด็ก 24 ชม.ฟรี
รมว.พม. เตรียมลงพื้นที่ จ.พังงา-ภูเก็ต ก่อนประชุม ครม. สัญจรช่วยกลุ่มเปราะบาง ซ่อม-สร้างบ้านผู้มีรายได้น้อย เปิดศูนย์เลี้ยงเด็ก 24 ชม.ฟรี
เมื่อวันที่ 29 ต.ค. 63นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เปิดเผยว่า รัฐบาลได้กำหนดประชุมคณะรัฐมนตรีอย่างเป็นทางการนอกสถานที่ ณ จังหวัดภูเก็ต ในวันที่ 3 พฤศจิกายน 2563 เพื่อกระตุ้นเศรษฐกิจพื้นที่ภาคใต้ในสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ทั้งนี้ ตนจึงจะลงพื้นที่ด้วยตัวเองก่อนการประชุมดังกล่าว เพื่อเยี่ยมกลุ่มเป้าหมายที่ได้รับผลกระทบจากโรคโควิด-19 พร้อมทั้งให้ความช่วยเหลือต่างๆ ที่จังหวัดพังงา ในวันที่ 31 ตุลาคม 2563 และจังหวัดภูเก็ต ในวันที่ 1 – 2 พฤศจิกายน 2563
นายจุติ กล่าวต่อไปว่า จังหวัดพังงาได้ชื่อว่าเป็นจังหวัดหนึ่งที่ประชาชนมีความสุขสูงสุดในภาคใต้ โดยมีการขับเคลื่อนงาน “พังงาแห่งความสุข” ซึ่งตนจะลงพื้นที่ ณ นิคมสร้างตนเองท้ายเหมือง เพื่อรับฟังการขับเคลื่อนงานและร่วมหาแนวทางในการพัฒนาคุณภาพชีวิตเพื่อความสุขของคนพังงาอย่างยั่งยืน อีกทั้งจะช่วยเหลือผู้มีรายได้น้อย ด้วยการซ่อมแซมและสร้างบ้านใหม่ในโครงการบ้านพอเพียงชนบท รวมทั้งมอบหนังสืออนุญาตให้เข้าทำประโยชน์ในเขตนิคมสร้างตนเอง (น.ค. 3)
นายจุติ กล่าวเพิ่มเติมว่า จังหวัดภูเก็ตได้รับผลกระทบทางเศรษฐกิจอย่างรุนแรงจากสถานการณ์โรคโควิด-19 ตนจึงจะลงพื้นที่ ณ โครงการเอื้ออาทรภูเก็ต (ถลาง) เพื่อรับฟังปัญหาและช่วยกันหาแนวทางแก้ไขร่วมกับชาวชุมชน และชุมชนสะพานร่วมพูนผล 1 เพื่อช่วยแก้ไขปัญหาที่อยู่อาศัยและพัฒนากองทุนสวัสดิการชุมชนของเทศบาลนครภูเก็ต อีกทั้งเปิด “บ้านเด็กฮอลแลนด์” Day care Night care 24 ชั่วโมง สำหรับรับเลี้ยงเด็กอายุ 2-5 ปี โดยไม่เสียค่าใช้จ่ายแต่อย่างใด
วันศุกร์ที่ 30 ตุลาคม 2563
กระทรวงอุตสาหกรรมร่วมกระตุ้นเศรษฐกิจจ้างแรงงาน ในระบบอุตสาหกรรมอ้อยและน้ำตาลทราย ช่วงฤดูการผลิตปี 2563/2564 กว่า 30,000 อัตรา
กระทรวงอุตสาหกรรม ขานรับนโยบายของภาครัฐเตรียมกระตุ้นเศรษฐกิจจ้างแรงงานในระบบอุตสาหกรรมอ้อยและน้ำตาลทราย ในฤดูการผลิตปี 2563/2564 กว่า 30,000 อัตรา สร้างรายได้ กว่า 900 ล้านบาท หวังช่วยขับเคลื่อนเศรษฐกิจไทย
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมพร้อมเร่งเดินหน้าการลงทุนในภาคอุตสาหกรรมอ้อยและน้ำตาลทราย เพื่อให้เกิดการจ้างแรงงาน ในประเทศอย่างต่อเนื่อง โดยในฤดูการผลิตปี 2563/2564 ได้เตรียมงบประมาณเพื่อจ้างลูกจ้างชั่วคราวในช่วงของการหีบอ้อยทั่วประเทศ จำนวน 1,342 อัตรา เป็นเงิน จำนวน 83,360,800 บาท จากเงิน กองทุนอ้อยและน้ำตาลทราย ถือเป็นการนำเงินจากกองทุนฯ มากระตุ้นเศรษฐกิจ พร้อมทั้งสร้างรายได้ให้แก่ประชากรในชุมชนท้องถิ่น ซึ่งการจ้างลูกจ้างชั่วคราวในการดำเนินการในช่วงของการ หีบอ้อยนั้น สำนักงานคณะกรรมการอ้อยและน้ำตาลทราย ได้ดำเนินการจ้างแรงงานมาอย่างต่อเนื่องในทุกฤดูการหีบอ้อย ทำให้ประชาชนในพื้นที่มีรายได้นำไปพัฒนาคุณภาพชีวิต สร้างความเข้มแข็งให้กับชุมชนท้องถิ่น
“ทั้งนี้ นอกจากในส่วนของภาครัฐที่มีการจ้างแรงงานชั่วคราวในระบบอุตสาหกรรมอ้อยและน้ำตาลทราย ช่วงของการหีบอ้อย ในฤดูการผลิตปี 2563/2564 ที่คาดว่าจะเปิดหีบในช่วงเดือนธันวาคมแล้วนั้น ทางโรงงานน้ำตาลทั่วประเทศรวม 57 แห่ง ก็ได้เตรียมแผนการจ้างงานเพื่อเข้ามาทำงานในช่วงของการหีบอ้อย โดยคาดว่าแต่ละโรงงานจะมีการจ้างแรงงานชั่วคราวกว่า 500 อัตรา รวมการจ้างแรงงานชั่วคราวทั่วประเทศในโรงงานน้ำตาลกว่า 29,000 อัตรา สร้างรายได้ให้แก่ชุมชนกว่า 800 ล้านบาท ตอบสนองนโยบายของภาครัฐในการกระตุ้นเศรษฐกิจ”นายสุริยะ กล่าว.